Met die bundel Lofgesang word die kerkkore van ons land 13 uitgesoekte koorstukke van die bekende Afrikaanse komponis S. le Roux Marais aangebied. Mnr. Marais slaag daarin om in hierdie bundel vir ons 'n aantal eenvoudige koorstukke te gee wat tegelyk melodieus is en ongetwyfeld in die smaak sal val. Geen een van die stukke is groot in opset nie, maar die bundel bied 'n ryke verskeidenheid van stemming, sodat die koorleier wat miskien nie baie opgeleide kragte tot sy beskikking het nie, hierin gepaste stukke sal vind vir die meeste kerkgeleenthede, soos die dankfees, lydenstyd, Kersfees, Pinkster, ens.